*Feljegyzés Az ember tragédiája 1955. január 7.-i előadásáról (Nemzeti Színház)*

Címzett: Politikai Bizottság

Beküldő: Bakos István

A kommunizmus torzképe ez a színházi darab! Le vele, elvtársak!

Észrevételezem, hogy Az ember tragédiája előadáson több fontos változást is végre kell hajtani, mert a mostani feldolgozás aspektusa több okból is káros, mind szeretett vezetőinkre, mind féltve épített társadalmunkra nézve.

1. Madách művének előcitálása kiszorítja a szocialista szellemiségű műveket, ami nem kelt jó benyomást rólunk. Az eszméinket a gúny tárgyává teszi a mű, és szemben áll korunk ideológiai nézetével, nevetségessé alacsonyítja a szocializmust. A három főszereplőn, Lukács Margiton, Básti Lajoson és Ungvári Lászlón pedig látni lehetett, hogy rendkívüli módon beleélik magukat a szerepbe és a bizarr felhangú történetbe, különösen a Lucifert alakító Ungvári László, aki még a darab közben is buzdította a közönséget a jobb hangulatra. Ungvári fokozottan veszélyes, kifejezetten átélte a felbujtó Lucifer személyét, és felháborító volt, ahogy a Falanszterben kifigurázta világképünket.

2. A közönség tombolt, imádták! A nagyra becsült és szeretett Rákosink neve el sem hangzott, csak a „küzdj és bízva bízzál” sort mondogatták egymás felé fordulva az emberek a tapsviharban! Még a lábukkal is dübörögtek! Olyanokat hallottam az előadás után, hogy frenetikus, elsöprő, antikommunista!!! (Nagy elvtárs mondta, Kovács Jánosné elvtársnőhöz fordulva.)

3. Sokan a drámát a kritikusok és irodalmárok, újságírók közül is reakciós, vallásos, haladásellenes műként értelmezték és ítélték el, ami szintén nem jó jel a jövőre nézve. Állítólag – ezt is suttogják az elvtársak – tudni vélik, hogy Major Tamás a legfelsőbb szintekig ment „megverekedni”, hogy bemutathassa a darabot. Majort istenítik most! Rendkívüli a hangulat körülötte, elvtársak! Távolodik a párttól Major!

4. A darab utolsó színei semmiképpen sem utópisztikusak – bár ez már a falanszternél is megdőlt-, sokkal inkább disztópikusak, ami aggodalmat fejez ki mindnyájunkban, szemben áll a fényes jövőnkkel. Ungvári a tenyerét dörzsölve, szemét forgatva döntötte romba a szocializmusunkat, éles nyelvű humorral kiforgatva azt és Básti elvtárs bárgyún vigyorogva kereste Évát az eszkimóknál. Felháborító, gyomorforgató! Majd Isten odaveti, hogy „küzdj és bízva bízzál”! Csak Rákosi elvtársban bízhatunk! Az embereket elvakítják ezzel a haladásellenes idiotizmussal. Ez az ember tragédiája!!

Lerombol mindent, amit építünk, amiért harcolunk, antikommunista, antidemokratikus és perspektívátlan a darab üzenete. Kifejezetten veszedelmes a népi demokrácia legszélesebb rétegei számára.

Javaslom előállításra Major Tamás rendező elvtársat, Básti Lajos, Ungvári László és Lukács Margit színművész elvtársakat, Nagy Sándor elvtársat, Kovács Jánosné elvtársasszonyt, Kárpáti Aurél elvtársat (ő hangoztatta a legjobban, hogy a haladást mutatja be a darab, de sokan félre fogják magyarázni).

1955.január 7. 22:25

Elvtársi üdvözlettel:

Bakos István